Awang Hassan

Tun Dr. Awang bin Hassan (9 November 1910 – 12 September 1998) ialah Yang di-Pertua Negeri Pulau Pinang kelima yang berkhidmat dari 1 Mei 1981 hingga 30 April 1989. Beliau sebelum itu merupakan Pesuruhjaya Tinggi Malaysia ke Australia ketujuh dari 1973 hingga 1980.

Pendidikan 
Tun Dr. Awang mendapat pendidikan rendah di Sekolah Bukit Zahrah, Johor Bahru dan pendidikan menengah di English College Johor Bahru (kini dikenali sebagai Maktab Sultan Abu Bakar). Beliau seterusnya melanjutkan pelajaran ke Kolej Perubatan King Edward VII, Universiti Malaya, Singapura (kini dikenali sebagai Sekolah Perubatan Yong Loo Lin, Universiti Nasional Singapura) dan dianugerahkan  Licentiate in Medicine and Surgery (LMS) pada tahun 1934.

Politik 
Tun Dr. Awang memulakan penglibatannya dalam politik pada tahun 1946. Beliau bersama-sama abang iparnya, Dato' Suleiman Abdul Rahman dan Tun Dr. Ismail Abdul Rahman memainkan peranan penting dalam mengasaskan Pertubuhan Kebangsaan Melayu Bersatu (UMNO). Beliau menang tanpa bertanding sebagai Ahli Parlimen Muar Selatan berikutan kematian penyandangnya, Dato' Suleiman Abdul Rahman pada 6 November 1963. Tun Dr. Awang dilantik sebagai Pesuruhjaya Tinggi Malaysia ke Australia pada tahun 1973 dan seterusnya sebagai Yang di-Pertua Negeri Pulau Pinang kelima menggantikan Tun Sardon Jubir pada 1 Mei 1981. Beliau menyandang jawatan tersebut selama dua penggal.

Tun Dr. Awang juga merupakan salah seorang daripada ‘Orang Tujuh’ atau ‘Kumpulan Tujuh’ yang menandatangani surat bantahan kepada Sultan Johor yang menandatangani Perjanjian Malayan Union pada 1946. Enam yang lain ialah Dato' Abdul Rahman Mohamed Yassin (Ketua), Hassan Yunus (Tan Sri), Suleiman Abdul Rahman (Dato’), Kosai Mohd Salleh (Dato’), Cikgu Ahmad Sulaiman dan Safiah Sulaiman.

Kehidupan peribadi 
Tun Dr. Awang Hassan berkahwin dengan Toh Puan Khadijah Abdul Rahman, kakak kepada Tun Dr. Ismail Abdul Rahman, Timbalan Perdana Menteri Malaysia kedua pada tahun 1936. Beliau kemudian berkahwin buat kali kedua dengan adik iparnya, Toh Puan Dr. Zubaidah Abdul Rahman pada tahun 1989 selepas kematian Toh Puan Khadijah.

Meninggal dunia 
Tun Dr. Awang Hassan meninggal dunia pada 12 September 1998 dan telah disemadikan di Makam Diraja Bukit Mahmoodiah, Johor Bahru.

Anugerah

Kehormatan Pulau Pinang 
Sebagai Yang di-Pertua Negeri Pulau Pinang ke-5 ( – )
   Darjah Utama Pangkuan Negeri (DUPN) – Dato' Seri Utama (1981)

Kehormatan Malaysia 
  :
  Pingat Peringatan Malaysia - Perak (PPM) (1965)
  Seri Maharaja Mangku Negara (SMN) – Tun (1982)
  :
  Darjah Mahkota Johor Yang Amat Mulia Pangkat Pertama Dato’ Sri Paduka Mahkota Johor (SPMJ) – Dato' (1977)

Tempat dinamakan sempena nama beliau 
 Jalan Tun Dr. Awang, Bayan Lepas, Pulau Pinang
 Persiaran Tun Dr. Awang Hassan, Parit Raja, Johor
 Taman Tun Dr. Awang, Butterworth, Pulau Pinang

Lihat juga 
 Yang di-Pertua Negeri Pulau Pinang
 Muar

Rujukan 

Kelahiran 1910
Kematian 1998
Muslim Malaysia
Ahli Dewan Rakyat, Parlimen Malaysia pertama
Orang dari Muar
Orang dari Johor
Alumni Universiti Malaya
Ahli Dewan Rakyat, Parlimen Malaysia ke-2
Pesuruhjaya Tinggi Malaysia ke Australia
Ahli Dewan Rakyat, Parlimen Malaysia ke-3
Penerima Darjah Dato’ Sri Paduka Mahkota Johor
Penerima Seri Maharaja Mangku Negara
Penerima Darjah Setia Mahkota Johor
Doktor perubatan Malaysia